Resumé af udtalelsen fra Den Europæiske Tilsynsførende for Databeskyttelse om Europa-Kommissionens handlingsplan for en samlet EU-politik for forebyggelse af hvidvaskning af penge og finansiering af terrorisme

(Udtalelsen findes i sin helhed på engelsk, fransk og tysk på EDPS' websted www.edps.europa.eu)

(2020/C 322/05)

Resumé

Den 7. maj 2020 udsendte Kommissionen en meddelelse om en handlingsplan for en samlet EU-politik for forebyggelse af hvidvaskning af penge og finansiering af terrorisme (C(2020) 2800 final), der fastlægger en køreplan til at opnå målene på dette område. Denne udtalelse vurderer de databeskyttelsesmæssige følger af de initiativer, der er fastlagt i Kommissionens handlingsplan.

Selv om den tilsynsførende anerkender vigtigheden af at bekæmpe hvidvaskning af penge og finansiering af terrorisme som et mål af almen interesse, opfordrer vi til, at lovgivningen opnår en balance mellem indgrebet i de grundlæggende rettigheder til privatliv og beskyttelse af personoplysninger og de foranstaltninger, som er nødvendige til at opnå målene af almen interesse vedrørende bekæmpelse hvidvaskning af penge og finansiering af terrorisme (AML/CFT) (proportionalitetsprincippet).

Den tilsynsførende anbefaler, at Kommissionen overvåger den effektive gennemførelse af de eksisterende AML/CFT-rammer, mens det sikres, at GDPR og databeskyttelsesrammerne respekteres og overholdes. Dette er særligt relevant for arbejder vedrørende sammenkobling af centrale bankkontomekanismer og registre over reelle ejere, som overordnet bør være inspireret af principperne om dataminimering, nøjagtighed og databeskyttelse gennem design og gennem standardindstillinger.

Den tilsynsførende glæder sig over den planlagte harmonisering af AML/CFT-rammerne, da det vil resultere i en mere ensartet anvendelse af hovedreglerne for medlemsstaterne samt en ensartet fortolkning ved Den Europæiske Unions Domstol. Den tilsynsførende opfordrer Kommissionen til at følge den risikobaserede tilgang, når den træffer afgørelse om de nye foranstaltninger i det udbyggede regelsæt, da denne tilgang også er i overensstemmelse med databeskyttelsesprincipperne.

Den tilsynsførende anbefaler, at Kommissionen i sit forslag om indførelse af en AML/CFT-tilsynsmyndighed på EU-niveau angiver et specifikt lovgrundlag for, at den kan behandle personoplysninger, samt de fornødne databeskyttelsesgarantier i overensstemmelse med GDPR og forordning 2018/1725, navnlig vedrørende informationsudveksling og international videregivelse af oplysninger.

Den tilsynsførende glæder sig over Kommissionens initiativ om at styrke udviklingen af FIU.net og finde en passende løsning til forvaltningen heraf, som er i overensstemmelse med GDPR og databeskyttelsesrammerne. Derudover anbefaler vi, at forslaget om fastlæggelse af mekanismen til støtte og koordinering af finansielle efterretningsenheder præciserer betingelserne for finansielle efterretningsenheders (FIU'ers) adgang til og deling af oplysninger om finansielle transaktioner.

Den tilsynsførende støtter udviklingen af OPP'er til forskning og analyse af typologier og tendenser for AML/CFT inden for grænserne af GDPR. I modsætning hertil, og uanset om den tilsynsførende ikke ønsker at give udtryk for nogen realitetsbaseret dom omkring initiativets politiske formål, mener vi, at OPP'er til retshåndhævende myndigheders deling af operationelle oplysninger om personer, som er mistænkt på baggrund af efterretninger, med forpligtede enheder vil resultere i en høj risiko for retten til privatliv og databeskyttelse. Desuden bør behandlingsaktiviteter vedrørende oplysninger om potentielle overtrædelser som følge af finansielle transaktioner holde sig inden for de kompetente myndigheders rammer og ikke deles med private enheder.

Den tilsynsførende glæder sig over Kommissionens indsats for at spille en stærkere rolle inden for Den Finansielle Aktionsgruppe og tale med én stemme. Han opfordrer Kommissionen til at bestræbe sig på at gøre databeskyttelsesprincipperne en integreret del af AML/CFT-processerne ved at etablere internationale standarder på dette område.

Endelig forventer den tilsynsførende at blive hørt i medfør af artikel 42 i forordning 2018/1725 efter vedtagelsen af forslag til lovgivningsmæssige retsakter, når der sker en påvirkning af beskyttelsen af fysiske personers rettigheder og frihedsrettigheder med hensyn til behandlingen af personoplysninger. Dette kan f.eks. inkludere fremtidige forslag til en forordning om AML/CFT-foranstaltninger, oprettelse af en støtte- og koordineringsmekanisme for FIU'er og etablering af tilsynsmyndigheden på EU-niveau.

1. INDLEDNING OG BAGGRUND

1. Den 7. maj 2020 vedtog Europa-Kommissionen sin meddelelse om en handlingsplan for en samlet EU-politik for forebyggelse af hvidvaskning af penge og finansiering af terrorisme (C(2020) 2800 final) (»handlingsplanen«). Handlingsplanen er et initiativ, som er anført i politisk mål nr. 21 i Kommissionens arbejdsprogram for 2020 »Fuldførelse af bankunionen«.

2. Handlingsplanen består af seks søjler, navnlig at 1) sikre effektiv gennemførelse af den gældende EU-ramme for bekæmpelse af hvidvaskning af penge og finansiering af terrorisme (»AML/CFT«), 2) indføre et fælles EU-regelsæt for AML/CFT, 3) tilvejebringe tilsyn på EU-niveau med AML/CFT, 4) oprette en EU-støtte og -koordineringsmekanisme for FIU'er, 5) håndhæve strafferetlige bestemmelser og informationsudveksling på EU-niveau og 6) styrke den internationale dimension af EU-rammen for AML/CFT. For at indhente borgernes og interessenters synspunkter om disse foranstaltninger iværksatte Kommissionen den 7. maj en offentlig høring ( 1 ) parallelt med vedtagelsen af handlingsplanen indtil 29. juli 2020.

3. Handlingsplanen konkretiserer søjlerne til en række specifikke foranstaltninger, herunder forskellige lovforslag vedrørende et fælles EU-regelsæt for AML/CFT, etablering af en AML/CFT-tilsynsmyndighed på EU-niveau og udvikling af en støtte og koordineringsmekanisme for finansielle efterretningsenheder (»FIU'er«). Denne udtalelse følger de seks søjlers opbygning og udtrykker den tilsynsførendes holdninger om udvalgte foranstaltninger i handlingsplanen, og især deres potentielle indgreb i retten til privatliv og til databeskyttelse for enkeltpersoner, hvilket garanteres ved artikel 7 og 8 i Den Europæiske Unions charter om grundlæggende rettigheder. Denne udtalelse er med forbehold for Kommissionens forpligtelse om at rådføre sig med den tilsynsførende i henhold til artikel 42 i forordning 2018/1725 om alle lovforslag, som kan foreslås inden for rammerne af handlingsplanen, når der sker en påvirkning af beskyttelsen af fysiske personers rettigheder til beskyttelse af personoplysninger.

4. KONKLUSIONER

På baggrund af ovenstående fremsætter den tilsynsførende følgende henstillinger:

— opfordrer Kommissionen i sit lovgivningsmæssige arbejde til at opnå en balance mellem de foranstaltninger, som er nødvendige til effektivt at opnå målene af generel interesse for AML/CFT, og deres indgreb i de grundlæggende rettigheder til privatliv og beskyttelse af personoplysninger

— anbefaler, at Kommissionen overvåger gennemførelsen af de eksisterende AML/CFT-rammer, mens den sikrer, at GDPR og databeskyttelsesrammerne respekteres

— anbefaler vedrørende arbejder om sammenkobling af centrale bankkontomekanismer og registre over reelle ejere, at de især overholder principperne om dataminimering, nøjagtighed og databeskyttelse gennem design og gennem standardindstillinger

— foreslår, at Kommissionen beholder en risikobaseret tilgang til de nye AML/CFT-foranstaltninger i det udbyggede regelsæt, dvs. ved at anvende mindre indgribende procedurer ved mindre risikable situationer, da dette også er i overensstemmelse med databeskyttelsesprincipperne

— anbefaler vedrørende kundekendskab, at sikkerhedsforanstaltninger bibeholdes i den foreslåede lovgivning for at garantere kunders ret til at blive oplyst om indsamling af deres data og om det eller de formål, som dataene indsamles og behandles til, samt for at sikre overholdelse af principperne for dataminimering, formålsbegrænsning og databeskyttelse gennem design og grænserne for automatiske individuelle afgørelser

— anbefaler, at Kommissionen i sit kommende forslag om etablering af en AML/CFT-tilsynsmyndighed på EU-niveau angiver et lovgrundlag for behandlingen af personoplysninger samt de fornødne databeskyttelsesgarantier i overensstemmelse med GDPR og forordning 2018/1725, navnlig vedrørende informationsudveksling og international videregivelse af oplysninger

— anbefaler, at Kommissionen i forslaget om mekanismen til støtte og koordinering af FIU'er præciserer betingelserne for FIU'ers adgang til og deling af oplysninger om finansielle transaktioner

— støtter udviklingen af OPP'er til forskning og analyse af typologier og tendenser for AML/CFT inden for grænserne af GDPR

— opfordrer Kommissionen til at integrere databeskyttelsesprincipper ved etablering af international standarder ved Den Finansielle Aktionsgruppe.

Bruxelles, den 23. juli 2020. Wojciech Rafał WIEWIÓROWSKI

(1) https://ec.europa.eu/info/law/better-regulation/have-your-say/initiatives/12176-Action-Plan-on-anti-money-laundering/public-consultation